Kocapa Absalom asring nitih karéta kajajaran déning tiyang sèkêt. Sabên wungu ing wanci énjing lajêng jumênêng wontên sapinggiring margi ingkang anjog dhatêng sakèthènging nagari. Wondéné sakathahing tiyang ingkang sami gadhah prakawis badhé sowan dhatêng sang prabu anyuwun adil. Punika sami tinimbalan déning Absalom, sarta dinangu: "Kowé iku wong ngêndi? Prakaramu apa?" Sarêng tiyang punika sampun matur, Absalom lajêng amangandikani: "Prakaramu iku pancèn bênêr, nanging ora ana kang bakal nganggêp aturmu iku ana pangadilané sang prabu, yèn ta akua kang nyêkêl pangadilan, amêsthi sapa kang bênêr dakmênangaké." Wondéné manawi wontên tiyang amrêpêki badhé sumungkêm, Absalom énggal anampèl saha anyandhak tumuntên ingaras. Lah makatên punika Absalom anggènipun mêndhêt manahipun Banisrail sadaya.